作者:蘇頲
標題:夜發三泉即事
內容:暗發三泉山，窮秋聽騷屑。北林夜鳴雨，南望曉成雪。只詠北風涼，詎知南土熱。沙溪忽沸渭，石道乍明滅。宛若銀磧橫，複如瑤臺結。指程賦所戀，遇虞不遑歇。重纊濡莫解，懸旌凍猶揭。下奔泥棧榰，上覯雲梯設。搏頰羸馬頓，回眸惴人跌。憧憧往復還，心注思逾切。冉冉年將病，力困衰怠竭。天彭信方隅，地勢誠鬥絕。忝曳尚書履，叨兼使臣節。京坻有歲饒，亭障無邊孽。歸奏丹墀左，騫能俟來哲。